Nr. DGB/104656/ .08.2022

**Referat de aprobare**

**Obiect:** elaborarea şi promovarea proiectului de ordin pentru modificarea prevederilor anexei nr. 5 la Ordinul ministrului mediului, apelor și pădurilor nr. 1571/2022 privind aprobarea cotelor de recoltă pentru unele specii de faună de interes cinegetic, la care vânătoarea este permisă, pentru perioada iunie 2022 – 14 mai 2023

 În temeiul prevederilor art. 6 alin. (1) lit. f) din Legea vânătorii şi a protecţiei fondului cinegetic nr. 407/2006, cu modificările și completările ulterioare, Ministerul Mediului, Apelor și Pădurilor are obligația de a stabili şi aproba, până la data de 15 mai a.c., cotele de recoltă pentru unele specii de faună sălbatică de interes cinegetic la care vânătoarea este permisă,pentru perioada 15 mai 2022 – 14 mai 2023.

Prin Ordinul ministrului mediului, apelor și pădurilor nr. 1571/2022 privind aprobarea cotelor de recoltă pentru unele specii de faună de interes cinegetic, la care vânătoarea este permisă, pentru perioada iunie 2022 – 14 mai 2023, au fost aprobate cotele de recoltă pentru speciile de mamifere și păsări sedentare admise la vânătoare potrivit Legii nr. 407/2006, cu modificările și completările ulterioare.

Ulterior emiterii Ordinului MMAP nr. 1571/2022, în data de 08.06.2022, a fost publicată în Monitorul Oficial al României, Partea I, Legea nr. 171/2022 pentru modificarea [Legii vânătorii și a protecției fondului cinegetic nr. 407/2006](https://legislatie.just.ro/Public/DetaliiDocumentAfis/244582).

Prin această lege au fost modificate prevederile Anexei nr. 1 la Legea nr. 407/2006 în sensul menționării în dreptul speciei cormoran mare, în coloana aferentă ”Nr. exemplare/zi/vânător” a cifrei ”0”.

Ca urmare a acestei modificări a actului normativ în temeiul căruia a fost emis Ordinul nr. 1571/2022, MMAP are obligația armonizării prevederilor ordinului cu prevederile în vigoare ale Legii nr. 407/2006, cu modificările și completările ulterioare, așa cum reiese și din adresa DGRUJRP nr. 104634/08.07.2022, fiind necesară modificarea Anexei nr. 5 la ordinul menționat, prin înscrierea în coloana 12 aferentă cotelor de recoltă aprobate pentru specia cormoran mare a cifrei ”0”.

Totodată, a fost sesizată și o eroare de redactare în sensul că în titlul Anexei 5 se face referire la perioada de vânătoare 2021/2022 în loc de perioada de vânătoare 2022/2023.

Potrivit poziției 10 a anexei nr. 1(B păsări) la Legea vânătorii și a protecției fondului cinegetic nr. 407/2006, cu modificările și completările ulterioare, perioada de vânătoare pentru specia Cormoranul mare (Phalacrocorax carbo sinensis) începe la 1 septembrie. Conform prevederilor art. 7 alin. (13) din Legea nr. 52/2003 privind transparenţa decizională în administraţia publică, republicată, cu modificările ulterioare: *”Prin excepție de la prevederile alin. (2), în cazul reglementării unei situații urgență sau a uneia care, din cauza circumstanțelor sale excepționale, impune adoptarea de soluții imediate, în vederea evitării unei grave atingeri aduse interesului public,* ***proiectele de acte normative se supun adoptării și anterior expirării termenului prevăzut de respectivul alineat****.”*

Având în vedere cele prezentate a fost elaborat proiectul de ordin pentru modificarea prevederilor anexei nr. 5 la Ordinul ministrului mediului, apelor și pădurilor nr. 1571/2022 privind aprobarea cotelor de recoltă pentru unele specii de faună de interes cinegetic, la care vânătoarea este permisă, pentru perioada iunie 2022 – 14 mai 2023, prezentat alăturat.

 Cu deosebită considerație,

**SECRETAR DE STAT**

**Robert-Eugen SZÉP**

 Dumitru VOICU Șef Serviciu Director General

 18.08.2022 Ilie MIHALACHE Daniela DRĂCEA